Betogings in die Wes-Kaap nog "vreedsaam" | Maroela Media
Die hoofstraat in Swellendam 15 November 2012 Foto: Dirk Smit Havenga
'n Paar honderd vermeende plaasarbeiders het Dinsdag in De Doorns, Paarl en Worcester bymekaargekom.
Gemeenskapsleiers sou die groep toespreek oor loonbetogings, berig EWN. Ten minste 200 vermeende werkers het in die Hexriviervallei-dorpie op 'n atletiekveld oorkant Stofland-informele nedersetting saamgedrom.
'n Gewelddadige staking in November het in De Doorns begin toe vermeende werkers amok gemaak het en op 'n dagloon van R150 en beter werks- en lewensomstandighede aangedring het. Die hoogste bedrag wat deur die boere aangebied is, is R80. Die arbeiders verdien tans tussen R69 en R75. Twee mense is in die staking dood en eiendom is beskadig, insluitend wingerde wat afgebrand is. Die staking is uitgestel om die betrokke partye die geleentheid te bied om oor die lone te onderhandel. Die sperdatum vir die onderhandelings is 4 Desember.
Honderde vermeende plaaswerkers het Dinsdag ook in Paarl aan 'n optog deelgeneem om 'n memorandum van hul eise vir verbeterde arbeidsomstandighede te oorhandig, berig Women on Farms.
Carmen Louw, woordvoerder vir Women on Farms, het gesê die groep het omstreeks 11:00 na Agri Wes-Kaap se gebou in Marketstraat vertrek. "Dit gaan goed met die optog. Ons het 'n memorandum oorhandig en stap nou na die departement van arbeid in die Paarl," het sy gesê.
Dié groep versoek ook dat boere nie meer van arbeidsmakelaars gebruik moet maak nie, nie meer werkers moet uitsit nie en 'n onderhandelingsraad vir die landbousektor moet instel.
Porchia Adams, woordvoerder van Agri Wes-Kaap, het gesê daar is Dinsdag nog geen klagtes van erge geweld aangemeld nie. "Die enigste voorval waarvan ons bewus is, het in Groendal, Franschhoek, plaasgevind, toe 'n groep mense klippe na 'n vragmotor, wat werkers vervoer het, gegooi het. Sy kon nie gerugte bevestig dat twee mense met rubberkoeëls geskiet is nie.
'n Groep mense in Worcester het vroeg Dinsdagoggend gedans, gesing en motorbande aan die brand gesteek. Kapt. Mzikayise Moloi, woordvoerder van die polisie in Worcester, het gesê die brand is geblus en die situasie is onder beheer.
André Traut, woordvoerder vir die polisie in die Wes-Kaap, het gesê geen sake van geweld is nog aangemeld nie.